google/wiki40b huggingface dataset:
Dundee-ekspedisjonen 1892–93

Dundee-ekspedisjonen 1892–93 var en ekspedisjon til Antarktis finansiert av Robert Kinnes i Dundee i Skottland. Hovedformålet med ekspedisjonen var å kartlegge forekomstene av retthval og vurdere potensialet for hvalfangst i Sørishavet. Resultatet var nedslående, og ingen hval ble fanget. Det ble imidlertid tatt store mengder sel.
Fire fartøy fra hvalflåten i Dundee ble sendt sørover via Falklandsøyene: «Active», «Balaena», «Diana» og «Polar Star». William S. Bruce om bord i «Balaena» og Charles W. Donald i «Active» gjennomførte vitenskapelige undersøkelser ved Joinville Island og Trinityhalvøya. Med på ekspedisjonen fulgte også kunstneren William Gordon Burn Murdoch, og de første kjente fotografier av det antarktiske kontinent ble tatt i løpet av ekspedisjonen.
Julaften 1892 støtte den skotske hvalflåten på Carl Anton Larsen og «Jason» nær Joinville Island. Larsen var ute i samme ærend som Dundee-ekspedisjonen, på en ekspedisjon finansiert av Christen Christensen fra Sandefjord. Resultatet av denne ekspedisjonen var like negativt.
Krisekommunikasjon

Krisekommunikasjon ligger under fagområdet Informasjon og samfunnskontakt, og dreier seg om en organisasjons kommunikasjon under en krise.

Definisjoner

En krise vil gjerne, i sammenheng med kommunikasjon, defineres som en «hendelse som fører, eller potensialet kan føre, en virksomhet inn i tilstand av dårlig omdømme, og som truer dens framtidige mulighet til inntjening, vekst, og – i ytterste konsekvens – også dens eksistens». (Lerbinger 1997:4)
Et offentlig utvalg som ble nedsatt i 2000 for å utrede samfunnets sårbarhet og beredskap under ledelse av Kåre Willoch; NOU 2000: 24: «Et sårbart samfunn» definerer krise slik: «En krise er en hendelse som har potensial til å true viktige verdier og svekke en organisasjons evne til å utføre viktige funksjoner».

Tiltak

Sentralt i krisekommunikasjon, står en kriseplan. En slik plan er normalt inndelt i tre deler: «Før krisen» handler det om kartlegging, forebyggings og å skape beredskap for kriser som ikke kan forhindres. «Under krisen» handler det om å bruke eksisterende kriseplaner best mulig. «Etter krisen» handler det om gjenreise tillit og å tilegne seg erfaringer. (Robstad 2001:1)
Breaking Up Is Hard to Do

«Breaking Up Is Hard to Do» er en amerikansk popsang med melodi av Neil Sedaka og tekst av Howard Greenfield. Den ble utgitt på single for RCA Victor av Sedaka. Sangen er beskrevet av Allmusic som «to minutter og seksten sekunder med ren popmagikk». Den blir betraktet som Sedakas signatursang.
Sangen ble en stor hit over hele verden, noen ganger med teksten oversatt til fremmede språk. For eksempel ble den italienske versjonen kalt «Tu no lo sai» (Du vet ikke) og spilt inn av Sedaka selv.
«Breaking Up Is Hard to Do» var opprinnelig en uptemposang. Sedaka gjorde en nyinnspilling av den som ballade i 1975.

Coverversjoner

Coverversjoner av «Breaking Up Is Hard to Do» har blitt spilt inn av tallrike artister i årenes løp, deriblant The Carpenters, Dee Dee Sharp, Nick Carter, Gloria Estefan, Freddy Fender, The Four Seasons, Eydie Gormé, Lucy Hale, Garrett Haley, The Happenings, Tom Jones, Killola, Ilona Knopfler, Little Eva, Renee Olstead, The Partridge Family, Zoogz Rift, Ruben Studdard under topp fem-kvelden (1960-årene/Neil Sedaka-kveld) på American Idol, sesong to, hvor Studdard mootok stående ovasjoner av Sedaka som gjestedommer samt meddommerne Paula Abdul og Randy Jackson, Svenne & Lotta, Sylvie Vartan (med den franske tittelen «Moi je pens encore a toi» (Jeg tenker på deg også)), Lenny Welch, en duett med Sedaka og Sissel Kyrkjebø, Mak and the Dudes, Clark Gamul og Damian McGinty fra Celtic Thunder.

Norsk versjon

Ove Thue har skrevet en norsk tekst på bergensdialekt og M. Kjøs har skrevet en norsk tekst. Thues versjon bærer tittelen «Si ikkje nei». Kjøs' versjon heter «Det er for trist og si farvel».
Clytellus

Utseende

Forholdsvis små, rødbrune til svarte trebukker. Artene minner overflatisk om maur. Antennene er tynne og noe kortere enn kroppen. Hodet er forholdsvis stort og bredt. Pronotum har rundede sider og er nærmest tønneformet sett ovenfra. Den bakerste delen er markert innsnevret slik at det blir en tydelig "stilk" mellom forkroppen og dekkvingene. Disse er hvelvede og litt innsnevrede i midten. Beina er middels lange med klubbeformede lår.

Utbredelse

Slekten er utbredt i Sørøst-Asia.
Huichang

Huichang (kinesisk: 会昌县; pinyin:  Huìchāng Xiàn) er et fylke i provinsen Jiangxi i Folkerepublikken Kina. Det ligger i byprefekturet Ganzhou.
Befolkningen var på 408 523 innbyggere i 1999.

Samferdsel

Kinas riksvei 206, som passerer dette området, løper fra kystbyen Yantai til kystbyen Shantou i provinsen Guangdong. Den løper gjennom provinsene Shandong, Jiangsu, Anhui, Jiangxi og til slutt Guangdong.
Limone sul Garda

Limone sul Garda er en by og en kommune ved Gardasjøen i provinsen Brescia i Lombardia, Italia. Limone grenser til kommunene Malcesine, Ledro, Riva del Garda og Tremosine.
Yichuan (Luoyang)

Yichuan (kinesisk: 伊川县; pinyin: Yīchuān Xiàn) er et fylke i byprefekturet Luoyang i provinsen Henan i Folkerepublikken Kina. Folketallet i 1999 var på 713 791 innbyggere.
Elven Yi renner gjennom fylket.

Kulturminner

Fan Zhongyans grav (Fan Zhongyan mu, 范仲淹墓) ble i 2006 oppført på Folkerepublikken Kinas liste over kulturminner.
Clara Holst

Utdanning og yrkesliv

Hun tok examen artium i 1889 som privatist ved Nissens Pikeskole, og ble preseterist. Hun ble deretter den første kvinne som studerte og oppnådde «sproglig-historisk lærereksamen» (dagens cand.philol.) (1890–96). Hun valgte i denne studietiden ved universitetet Johan Storm som sin såkalte «privatpreseptor» (veileder).
Etter studieopphold i Cambridge, ved Sorbonne, Leipzig, Berlin og København, disputerte hun med en avhandling om nedertyske lånord i dansk (1903). I dette arbeidet hadde hun støtte fra og fikk faglig veiledning av Sophus Bugge. Både Johan Storm og Sophus Bugge, i tillegg til språkforsker Hjalmar Falk, var opponenter i hennes disputas. Derpå underviste hun i korte perioder ved Aars og Voss' skole i Kristiania, før hun var professor ved Wellesley College i Boston 1906/07, samt ved University of Kansas 1907/08. Begge steder underviste hun hovedsakelig i tysk, men gav også timer i norrønt og moderne norsk.
Hun ble utnevnt av Kongen i statsråd til et adjunktembete ved Hamar katedralskole i 1910, men tiltrådte ikke stillingen på grunn av uenighet med skolens rektor om timeplanen. Rektoren skrev til departementet at han ikke ville ta "noget særhensyn til frøken Holst". Hun ble bare tilbudt begynnerundervisning i tysk, mens skolens mannlige lærere skulle ha gymnasundervisningen. Det fant hun seg ikke i, og sa dermed fra seg embetet. Antonie Tiberg, som var innstilt som nummer to til stillingen, ble dermed utnevnt isteden.

Familie

Holst var datteren til korpslege Axel Holst og Anna Mathilde Charlotte Flemming, og sønnedatter til Frederik Holst, begge professorer ved Universitetet. Frederik Holst var for øvrig den første mannen i Norge som ble tildelt en doktorgrad i Norge. Clara Holst forble ugift, og etter hun kom tilbake til Norge i 1908, bodde hun resten av livet sammen med to søstre i Kristiania/Oslo.

Ettermæle

Clara Holsts virke er biografert i Ernst Håkon Jahr, Clara Holst – kvinnelig pionér i akademia i Norge (2006). Ved Universitetet i Agder finnes det et «Clara Holsts auditorium», og på kvinnedagen 8. mars 2019 ble administrasjonsbygget til Oslomet – storbyuniversitetet offisielt omdøpt til Clara Holsts hus.  
Biografikeren Ernst Håkon Jahr mener Clara Holst i for lang tid har blitt oversett i norsk kvinnehistorie. Om uenigheten med rektoren ved Hamar Katedralskole, som førte til at Holst sa fra seg jobben, skriver Jahr: "Vi må kunne lese en tydelig kvinneprotest i hennes resolutte avvisning av rektors timeplan. Hennes økonomi gjorde at hun kunne foreta et slikt prinsipielt valg."
Annet trondhjemske infanteriregiment

Annet trondhjemske infanteriregiment var en norsk militæravdeling som ble opprettet i 1718.
Opprettelsen skjedde ved at det opprinnelige Trondhjemske regiment ble delt i tre, første, Annet og tredje infanteriregiment. Første regiment hadde kompanier i Innherred og Nærøy; andre regiment hadde kompanier i Nordmøre, Romsdal, Meldal og Oppdal; tredje regiment hadde kompanier i Orkdal, Selbu, Gauldalen og Fosen. Etter en ny inndeling i 1789 ble tredje regiment lagt ned, og kompanier i Orkdal, Støren, Børsa mm ble overført til annet regiment.
Etter hærplanen av 1810 hadde hæren ni infanteriregiment: A) tre gevorbne infanteriregimenter som hver hadde 800 «gevorbne» (vervede) og 1200 «nasjonale» (utskrevne) menige: Søndenfieldske (Halden), Nordenfieldske (Fredrikstad) og Opplandske (Oslo). B) seks nasjonale infanteriregimenter som hver hadde 200 gevorbne – og 1800 nasjonale menige: Det Aggershuusiske Skarpskytterregiment (Kongsvinger), Det Tellemarkske Infanteriregiment (Stavern), Det Vesterlenske Infanteriregiment (Kristiansand), Det Bergenhuusiske Infanteriregiment (Bergen) og to Trondhjemske regiment.
Under forberedelsene til Riksforsamlingen i 1814 oppnevnte regimentet, på samme måte som øvrige militæravdelinger, to medlemmer av Den grunnlovgivende forsamling: kaptein Jacob Erik Lange og sersjant Helmer Geitbuan. 
Som en følge av hærreformen av 3. juli 1817 ble regimentet lagt ned ved utgangen av 1817.
Smokk

En smokk, alternativt tåtesmokk, på enkelte dialekter også kalt «sutt» eller «tytt», er en liten gummitut satt på en brikke. Sugedelen finnes både i naturgummi (lateks) og i silikon, men i dag foretrekker man ofte silikon, den risikerer man ikke å utvikle allergi mot. Smokken gis til småbarn som trøst eller erstatning for mammas bryst.
Smokken hjelper også mot kløe i munnhulen, forårsaket av kommende tenner. Den er til trøst og tilfredsstiller barnets sugebehov. Bruk av smokk er forbundet med redusert fare for krybbedød.
Det fins også bivirkninger ved smokkbruk. Tradisjonelle smokker presser tungen ned i munnhulens gulv og forstyrrer den fine trykkbalansen i munnen. Dette kan føre til utvikling av kryssbitt, en bittfeil som må reguleres.
Vestfolds Litteraturpris

Vestfolds Litteraturpris er en norsk litterær pris som tildeles en forfatter som personlig eller gjennom sitt forfatterskap har tilknytning til Vestfold.  Prisen ble innstiftet i 1997. Fram til 2009 ble den gitt av bokhandelen Norli i Tønsberg (tidligere Olafsens Bog- og Papirhandel). Vestfold fylkeskommune overtok eierskap og rettigheter til prisen og utdelingen i 2012. 
Vestfolds Litteraturpris er primært en skjønnlitterær pris, men kan også gis til en sakprosaforfatter. Juryen for prisen består av fem medlemmer; ett fra bibliotek i Vestfold oppnevnt av biblioteksjefene i Vestfoldkommunene, ett fra Pris- og stipendkomiteen i Vestfold fylkeskommune (leder), ett fra Vestfold fylkeskommune oppnevnt av fylkesrådmannen, ett fra – og oppnevnt av – det litteraturfaglige miljøet ved Høgskolen i Vestfold og én fylkesekstern litteraturkritiker oppnevnt av fylkesrådmannen.
Vestfolds Litteraturpris deles ut under Litteraturuka i Vestfold hvert år. Prisen består av et grafisk blad og et reisestipend på 25 000 kroner.
Saksland

Saksland var i vikingtiden navnet på områdene nord i Tyskland.
Saksland nevnes blant annet i fornaldersagaen Hervors saga. Den mytiske goterkongen Heidrek Höfundsson ankom Saksland under et herjingstokt. Her ble han mottatt av saksernes konge og under et gilde fridde han til kongens datter Olov (Oluf).
Zhalantun

Zhalantun eller Zalantun (kinesisk: 扎兰屯, pinyin: Zhālántún ) er et byfylke med en befolkning på 421 048 (1999) i Hulunbuir i Indre Mongolia i Folkerepublikken Kina. Det ligger i den nordøstlige utkant av Indre Mongolia, i et område som før ble regnet til det nordlige Mandsjuria.
Byen var tidligere kalt Bùtèhā 布特哈, og ble et administrativt senter under Kangxi-tiden. I 1929 fikk den navnet Yalu fylke (雅鲁 Yǎlǔxiàn) ettersom Yaluelven renner her, men i 1933 ble den Zhalantun banner (扎兰屯旗 Zhālántún Qí). I 1983 opphørte den som banner og ble byfylke og del av byprefekturet Hulunbuir.
Zhalantuns økonomi er primært tuftet på jordbruk, husdyrhold, skogbruk og turisme (området har stor naturskjønnhet).

Naturpark

Zhalantun nasjonalpark (扎兰屯风景名胜区) ligger her. Hexingten i parken er på UNESCOs Global Network of National Geoparks.

Jernbane

Harbin–Manzhouli-banen krysser gjennom onrådet.

Vei

Kinas riksvei 111 løper gjennom området, på sin vei fra Beijing via Chifeng til Jiagedaqi i provinsen Heilongjiang.

Norsk misjon

I 1933 grunnla misjonæren Arne Anda fra Det norske lutherske Kinamissionsforbund en misjonsstasjon i Zhalantun. Den ble evakuert av de norske misjonærene i 1946 på grunn av at det var umulig å fortsette arbeidet under det kommunistiske styret som ble innført med den sovjetiske invasjon i august 1945. Allerede under den tiden japanerne hadde hersket, ble det gradvis mer og mer vanskelig å drive misjonen.
Svchost.exe

svchost.exe (Service Host eller SvcHost) er navnet på en prosess i Windows NT familien av operativsystemer som støtter et mangfold av tjenester. Prosessen ble introdusert i Windows 2000.
Å gruppere en rekke tjenester sammen krever mer tid og konsumerer mer minne enn i andre operativsystemer, deriblant Unix-familien. Dette var et spesielt kontroversielt tema under konstruksjonen av Windows NT.
Baseball under Sentralamerikanske og karibiske leker 2006

Baseball under Sentralamerikanske og karibiske leker 2006. Baseball var en av flere sporter i de 20. sentralamerikanske og karibiske leker som ble arrangert i Cartagena i Colombia i perioden 15. til 30. juli 2006. Det var tjuende gangen som baseball var med i de sentralamerikanske og karibiske leker. Det var kun en turnering for menn, ti lag deltok.
Exam.oecon.

Exam.oecon. er en tittel som kan brukes av personer som har avlagt andre avdeling av det sosialøkonomiske embedsstudium. Første avdeling var normert til to år bestående av et mellomfag i sosialøkonomi samt et semesters kurs i matematikk og statistikk. Andre avdeling var normert til ett år, med kurs i mikroøkonomi, makroøkonomi og empirisk metode. Graden tilsvarte til sammen tre års studier etter gammel ordning, og var dermed en lavere grad enn den fireårige samfunnsvitenskapelige cand.mag.-graden som også kunne settes sammen med økonomiske studier i fagkretsen.
Det er ikke mulig å direkte sammenligne graden med de gradene som brukes i dag fordi lengden på studieåret var langt kortere under den ordningen som gjaldt tidligere sammenlignet med ordningen etter implementeringen av Bologna-prosessen. Bachelor i samfunnsøkonomi er etter 2003 en treårig grad, men med lengre studieår.
Tiltalepruting

Tiltalepruting (engelsk: plea bargaining) er en praksis i rettsvesenet som går ut på at den siktede pruter med påtalemyndigheten om mildere tiltale og/eller straffepåstand mot at han eller hun erklærer seg skyldig under rettssaken. Praksisen er spesielt utbredt i Amerikas forente stater, der langt de fleste straffesaker ender i tiltalepruting. I en rekke andre jurisdiksjoner er tiltalepruting forbudt ved lov.

Norge

I norsk straffeprosess er det ikke regler om dette, men i de senere år har det skjedd at påtalemyndigheten har gitt løfter om mildere straffepåstand dersom tiltalte tilstår. Siden retten ikke er bundet av påtalemyndighetens straffepåstand, men kan gi strengere eller mildere straff, jf. straffeprosessloven § 38, har det vært usikkert og omstridt om løfter fra påtalemyndigheten skal tillegges selvstendig vekt. Spørsmålet har vært oppe i Høyesterett to ganger og i storkammeravgjørelse fra 2009 (Rt. 2009 s. 1336) kom retten enstemmig til at dette ikke skulle ha selvstendig vekt ved på straffeutmålingen.
Det følger imidlertid av straffeloven § 59 annet ledd at det er en formildende omstendighet at tiltalte har tilstått det straffbare forhold han er tiltalt for – tilståelsesrabatt ved straffeutmålingen. Men at påtalemyndigheten har gitt løfter om hvor stor denne rabatten vil bli, er altså retten ikke bundet av.
Smoljan oblast

Næringsliv

Næringsveiene i Smoljan er turisme, gruvedrift, skogbruk, industri og dyrehold. I den østlige delen av Smoljan ligger det flere zink og blygruver. 
Hovednæringsveien er turisme knyttet til vintersportsanleggene i Smoljan.
Opplandene

Opplandene eller Opplanda (norrønt Upplǫnd, dansk Oplandene) er en historisk benevnelse for distriktene nord for Viken, altså distriktene nord for Oslofjorden, det indre Østlandet. Opplandene inngikk i tingkretsen for Eidsivatinget med fellesting på Eidsvoll.
Opplandene nevnes en rekke ganger i de gamle kongesagaene. På Opplandene var det i middelalderen bispesete og kaupang på Hamar. Senere kom navnet Opplandene til å brukes om området som i dag utgjøres av Hedmark og Oppland fylker. Et minne om denne bruken fantes frem til 1. januar 2016 i navnet Vestoppland politidistrikt, som omfattet området vest for Mjøsa, og «Østoppland HV-distrikt», som holder til på Elverum.
Dr. Alban

Liv og karriere

Dr. Alban vokste opp med musikken til Fela Kuti og James Brown. I en alder av 23 dro han til Sverige for å studere odontologi. For å finansiere studiene, begynte den musikkelskende tannlegestudenten å lage sin egen musikk. Han jobbet på denne tiden som DJ i Stockholms kjente klubb Alphabeth Street. Dr. Alban fullførte studiene, og åpnet sin egen tannlegepraksis, men drev den lukrative DJ-virksomheten ved siden av.
I 1990 møtte han Denniz PoP fra SweMix-merket. Dr. Alban la til side borret og tannlegeutstyret, for å realisere sin store drøm. Sammen med Denniz PoP og rappdronningen Leila K (som også har afrikansk opphav), gav de ut «Hello Afrika» som ble en hit. Hans kjærlighetserklæring til sin afrikanske opprinnelse toppet alle listene. Alban Nwapa ble kjent som Dr. Alban – en superstjerne. «Hello Afrika» solgte mer enn én million eksemplarer på verdensbasis.
Ett år senere ble denne suksessen overgått av hans andre album, One Love. 1,6 millioner singler av sangen «It's My Life» ble solgt, og sangen er brukt i en tampongreklame. Den nådde førsteplassen på listene i Tyskland, England, Israel og hele Europa. Albumet One Love solgte over 1,7 millioner eksemplarer, og de solgte som varmt hvetebrød, etterfulgt av albumene Look Who’s Talking og Born in Africa.
Alt i alt kan Dr. Alban se tilbake på og være fornøyd med å ha solgt over 5 millioner album og 6 millioner singler, noe som resulterer i 7 ganger sølv, 30 ganger gull, og 30 ganger platina. Hitten «No Coke» ble brukt i en anti-stoffkampanje i Sverige.
Senere startet han sitt eget plateselskap, Dr. Records, der han spilte inn nye sanger og produserte for flere kjente artister. I 2003 slapp Dr. Alban ett nytt album, Work, Work.
I dag er han  visedirektør for klubben Stacy. Dr. Alban var også en god venn av Nelson Mandela og er en av Sveriges og Nigerias mest vellykkede artister noensinne. I et intervju med svensk radio sa han at han vil gå like langt som Mandela gjorde når det gjelder menneskerettigheter.
Tekstene hans kan ha tema som stoffmisbruk, menneskerettigheter, nedhugging av regnskogen i Afrika og trafikksikkerhet. Flere av sangene, som «Tio små moppepojkar» og «No Coke» er rettet mot de yngre, for at de skal tenke på hvilken skade de kan ta av å utsette seg for fare.
Dr. Alban gir stadig ut musikk og det siste han har utgitt er singelen «Freedom», som kom 22. februar 2012. Han har også gitt Nana Hedin støtte til kampen mot tungekreft etter at hun fikk diagnosen i 2009. Hedin er en av flere sangerinner som har vært med på Dr. Albans musikk.

Parodi

Fra slutten av 1990-tallet ble Dr. Alban hyppig parodiert i humorprogrammet Pippirull i Sveriges radio der en imitatør tulleringte i Dr. Albans navn. Dr. Alban anla sak mot programmet, men selskapet ble frikjent i retten.
Gerhard Treschow

Tidlige år

Han var sønn av Giord Rasmussen Treschow (ca. 1623–1665) og Anna Nilsdatter (død 1673). Faren var kjøpmann og rådmann i Stege på Møn i Danmark. Etter reiser utenlands startet han i 1680 ved Universitetet i Utrecht (etablert 1636). Tre år etter fikk han jobb som toller i Christiania i Norge.  Lillebroren Herman (1665–1723) skulle bli  generaltollforvalter i Trondheim, senere poståpner. Han fikk tilnavnet «til Hlade» (Lade) var stamfar for den norske slekten Treschow. Mellom disse var det Peter Treschow (født 1663) som ble handelsmann i Amsterdam.
Forøvrig var der en mye eldre Gerhard Treschow (1627–1664) som var sønn av Søfren Nielsen Træskomager, og fra 1661 var sekretær hos stattholderen i Christiania

Industriårene

Gerhard ble i 1690 eier av et teglverk som blant annet laget steinen til Vår Frelsers kirke (i dag Oslo domkirke) som stod ferdig i 1697.  Han kjøpte var i 1697 eier av fire skip og anla en slip med kran og utstyr for kjølhaling.  Innen trelast eide han seks sager i Norderhov (Ringerike), og langs Akerselva eide han Bjølsen sagbruk («Treschow saug») der man i dag finner Bjølsen Valsemølle. Han var en stor eksportør av trelast.  Sammen med Ole Bentsen (1653–1734, «papirindustriens far») startet Gerhard omkring 1693 et samarbeid om produksjon av papir, der hollandske eksperter ble innleid. Papirmøllen som Bentsen hadde startet i 1686, kalles i dag Bentse Brug. Eksport av papir startet i 1696. Fra 1698 hadde Treschow lykkes i å 
 presse Bentsen ut og var eneeier, og fikk avtaler om papirleveranser til København og tjente grovt.  Med halvbroren Mads Wiel (1643–1716) fra morens 2. ekteskap som drev trelast på Strømsø (Drammen), drev Gerhard også innen såpekoking («sæbesyderi») og oljemøller, men Den store nordiske krig fra 1708 til 1720 skapte litt nedgangstider.  Wiel døde i 1716 og Treschow i 1719, og etterkommerne overtok inntil John Collett i J. Collett & Søn. kjøpte i 178/96 (se Bjølsen Valsemølle). Treschow ble admiralitetsråd i 1704 og var på et tidspunkt den som betalte høyest parykkskatt i Christiania. 
Rundt år 1700 var han eier av Bjølsen gård og i 1710 (årstall på fasaden) fikk han reist bygården sin, den i dag fredede Treschowgården med adresse Fred Olsens gate 2. Treschows bro i Treschows gate i Oslo er oppkalt etter ham.  
Gerhard ble i 1688 gift i Drammen med ho Karen Hansdatter Lemmich (1667–1727). Datteren Catharine ble gift med Johannes Trellund som var biskop i Viborg domkirke. Sønnen Justus (1692–1731) var løytnant og den som overtok ledelsen av farens industrier i 1719.
Basketball under Panamerikanske leker 1979

Basketball under Panamerikanske leker 1979. Basketball var en av flere sporter under de åttende Pan Amerikanske leker som ble arrangert i San Juan i Puerto Rico i perioden 1. til 15. juli 1979. Det var to turneringer, en for menn og en for kvinner. Cuba vant dameturneringen og USA herreturneringen.
Verdensmesterskapet i sportsklatring

Verdensmesterskapet i sportsklatring ble arrangert første gang i 1991 i Frankfurt, og arrangeres annenhvert år.
Hikaru Nakamura

Biografi

Nakamura ble født i Hirakata, nær Osaka i Japan av en japansk far og amerikansk mor. I en alder av to år, flyttet han og foreldrene til USA. Han begynte å spille sjakk i en alder av 5 år, veiledet av sin srilankiske stefar, FIDE-mester Sunil Weeramantry. Nakamura har alltid hatt en stor lidenskap for ishockey, og hans favorittlag er Calgary, Edmonton og St Louis og Columbus.
I en alder av 10 år og 79 dager, fikk Nakamura tittelen sjakkmester av det amerikanske sjakkforbundet. Nakamura ble med det den yngste amerikaneren gjennom tidene til å oppnå denne tittelen. I 2003, i en alder av 15 år og 79 dager, fikk Nakamura tittelen stormester i sjakk (GM). Han ble dermed tidenes yngste amerikaner til å oppnå denne tittelen ved å slå Bobby Fischers rekord med 3 måneder.
Dan Levine

Dan Levine er en amerikansk filmprodusent. Han ble nominert til Oscar for beste film under den 89. Oscar-utdelingen i 2017 for produsentarbeidet på science fiction-filmen Arrival. Han ble også nominert til en BAFTA-pris og en Producers Guild of America Award for filmen.
František Veselý

Landslaget

Han deltok i flere internasjonale turneringer for Tsjekkoslovakia. Han ble europamester i fotball i 1976.